## Odluka Ustavnog suda Republike Hrvatske broj: U-III-1091/1997 od 17. prosinca 1997.

### NN 12/1998 (30.1.1998.), Odluka Ustavnog suda Republike Hrvatske broj: U-III-1091/1997 od 17. prosinca 1997.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu predsjednik Suda Jadranko
Crnić te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući o ustavnoj tužbi S. R. iz Z., zastupane
po punomoćniku V. S., odvjetniku iz Z., na sjednici održanoj dana 17. prosinca
1997. godine, donio je sljedeću

## **ODLUKU**

I. Ustavna tužba se odbija.

II. Ova odluka objavit će se u "Narodnim novinama".

Obrazloženje

S. R. iz Z., zastupana po punomoćniku V. S., odvjetniku iz Z., podnijela
je ustavnu tužbu, smatrajući da su joj presudom Upravnog suda Republike
Hrvatske, broj: Us-7906/1995-5 od 27. ožujka 1997., povrijeđena ustavna
prava iz čl. 14., 19., 26. i 35. te najviše vrednote iz članka 3. Ustava
Republike Hrvatske.

Spomenutim rješenjem odbačena je tužba podnositeljice ustavne tužbe,
koju je podnijela temeljem odredbe članka 26. Zakona o upravnim sporovima
("Narodne novine", broj 53/91, 9/92 i 77/92).

U dopuštenoj i pravodobnoj ustavnoj tužbi, tužiteljica u bitnom navodi
da se prema članku 5. Zakona o upravnim sporovima pod organom uprave razumijevaju
državni organi kad u obavljanju javnih ovlasti rješavaju u upravnim stvarima,
pa da je Ministarstvo obrane svakako državni organ koji u obavljanju javnih
ovlasti rješava o pravu određenog pojedinca te nema razloga da se takvo
odlučivanje ne smatra upravnom stvari. Stoga smatra da su odbacivanjem
njezine tužbe bitno povrijeđena njezina uvodno navedena ustavna prava i
da je ostala bez ikakve redovne sudske zaštite njezinog osobnog i obiteljskog
života. Također navodi da je osporavanim rješenjem Upravni sud Republike
Hrvatske podržao nezakonito postupanje Ministarstva obrane, koje nerješavanjem
njezinog zahtjeva nije poštivalo načela zakonitosti, zaštite prava građana
i javnog interesa i efikasnosti iz Zakona o općem upravnom postupku.

Predlaže ukinuti osporavano rješenje Upravnog suda Republike Hrvatske
i predmet vratiti na ponovni postupak.

Ustavna tužba nije osnovana.

U konkretnom slučaju, Upravni sud Republike Hrvatske osporavanim je
rješenjem odbacio tužbu podnositeljice ustavne tužbe, koju je ona podnijela
pozivom na odredbu članka 26. Zakona o upravnim sporovima, jer Stambena
komisija Ministarstva obrane nije odlučila o njezinom zahtjevu za priznanje
stanarskog prava u smislu odredbe članka 93. stavka 1. tada važećeg Zakona
o stambenim odnosima ("Narodne novine", broj 51/85, 42/86, 22/92 i 70/93).
Takvo rješenje Upravni je sud donio jer se radi o odluci davatelja stana
koju on donosi po svojem pravu raspolaganja stanom, a ne temeljem javne
ovlasti u upravnom postupku.

Naime, prema odredbi članka 93. stavka 2. Zakona o stambenim odnosima,
tek ako davatelj stana ne bi donio odluku po zahtjevu osobe koja je stekla
stanarsko pravo, imala je ta osoba pravo podnijeti prijedlog upravnom tijelu
nadležnom za stambene poslove radi donošenja rješenja koje zamjenjuje odluku
davatelja stana iz stavka 1. istog članka Zakona o stambenim odnosima.
Prema toj odredbi stavka 2. članka 93. Zakona o stambenim odnosima trebala
je postupiti i podnositeljica ustavne tužbe, a prema pravnom stajalištu
ovog Suda, ona to može još uvijek učiniti, budući da je postupak prema
odredbi stavka 1. članka 93. pokrenula za vrijeme važenja Zakona o stambenim
odnosima, jer će se prema odredbi članka 52. stavka 1. Zakona o najmu stanova
("Narodne novine", broj 91/96), postupci pokrenuti prema odredbama Zakona
o stambenim odnosima do stupanja na snagu Zakona o najmu stanova dovršiti
prema Zakonu o stambenim odnosima.

Slijedom navedenog ovaj Sud utvrđuje da osporavanim rješenjem Upravnog
suda Republike Hrvatske nije povrijeđeno ni jedno od ustavnih prava iz
članka 14., 19., 26. i 35. ni najviših vrednota iz članka 3. Ustava Republike
Hrvatske.

Stoga je temeljem odredbe članka 61. Poslovnika Ustavnog suda Republike
Hrvatske ("Narodne novine", broj 29/94) odlučeno kao u točci 1. izreke
ove odluke.

Točka II. izreke temelji se na odredbi članka 20. stavak 2. Ustavnog
zakona o Ustavnom sudu Republike Hrvatske ("Narodne novine", broj 13/91).

Broj: U-III-1091/1997
Zagreb, 17. prosinca 1997.

USTAVNI SUD REPUBLIKE HRVATSKE

Predsjednik **Jadranko Crnić,** v. r.

Odluka, NN 12/1998-195